Комисията и Комитетът за авиационна безопасност изслушаха CAAM и въздушните превозвачи Air Moldova, Fly One и Aerotranscargo. CAAM представи актуалната си организационна структура, включително подробности относно персонала, назначен към отдела му за летателната годност и отдела му за изпълнение на полетите. CAAM предостави подробности по отношение на мерките, взети след последното заседание на Комитета за авиационна безопасност през ноември 2018 г., включително информация за обучението на действащите инспектори, за процеса на назначаване на нови инспектори, както и за действията, предприети по отношение на редица въздушни превозвачи, регистрирани в Молдова. Освен това CAAM предостави информация за състоянието и подготовката на хармонизирането на законодателството на Молдова с нормативната уредба на Съюза и за прегледа на вътрешните процедури и наръчници. CAAM представи резюме на коригиращите мерки, предприети във връзка със забележките, направени от експертите по време на посещението за оценка на място от страна на Съюза през 2019 г. Освен това CAAM информира Комисията, че САО на Fly Pro и Terra Avia са преустановени.
 (65)
 CAAM информира също така, че от началото на 2019 г. е преструктуриран в публична институция, финансирана от държавния бюджет. Комисията счита, че следва да се избягват взаимовръзките между политическите съображения и съображенията за безопасност. В това отношение CAAM ще трябва да докаже своята пълна независимост в процеса си на вземане на решения, въпреки тази нова институционална рамка.
 (66)
 В съответствие с цялата налична информация, включително резултатите от посещението за оценка на място от страна на Съюза и информацията, представена по време на изслушването, Комисията и Комитетът за авиационна безопасност считат, че CAAM има съвсем ограничен капацитет да осъществява надзор на въздухоплавателните дейности в Молдова и следователно са необходими значителни допълнителни подобрения, за да се преодолеят възникващите пропуски по отношение на безопасността.
 (67)
 Air Moldova представи своя план за коригиращи действия в отговор на забележките и препоръките от посещението за оценка на място от страна на Съюза. Този план съдържа коригиращи и превантивни действия, предложени въз основа на солиден анализ на първопричините. В този контекст EASA потвърди, че този въздушен превозвач понастоящем не поражда конкретни опасения във връзка с безопасността по отношение на ОТД и SAFA.
 (68)
 Fly One направи преглед на дружеството, включително на настоящия си парк и наличните ресурси и съоръжения. Дружеството описа своята система за управление на безопасността и системата за управление на качеството като стабилни и добре развити системи. Въздушният превозвач използва набор от софтуерни инструменти за интегрирането на данните за безопасността, качеството и управлението на риска, както и за да има ефективен контрол върху операциите си. В този контекст EASA потвърди, че този въздушен превозвач понастоящем не поражда конкретни опасения във връзка с безопасността по отношение на ОТД и SAFA.
 (69)
 По време на изслушването Aerotranscargo представи структурата и функционирането на своята система за управление на качеството и своята система за управление на безопасността. Превозвачът също информира относно готовността си да подобри своята ефективност по отношение на безопасността и културата. В този контекст EASA потвърди, че този въздушен превозвач понастоящем не поражда конкретни опасения във връзка с безопасността по отношение на ОТД и SAFA.
